Davíð Snorri Jónasson , þjálfari U17 ára landsliðs drengja í knattspyrnu , er efstur á óskalista Fylkismanna um að taka við liðinu samkvæmt heimildum mbl.is . Davíð Snorri hefur þjálfað U17 ára landsliðið frá því í janúar 2018 en þar áður var hann yfirþjálfari yngri flokka hjá Stjörnunni í Garðabænum . Davíð Snorri stýrði liði Leiknis ásamt Frey Alexendarssyni á árunum 2012 til 2015 og komu þeir félagar liðinu upp í efstu deild haustið 2014 . Liðið féll hins vegar úr deildinni haustið 2015 og þá ákváðu þeir félagar að róa á önnur mið en þeir eru báðir uppaldir hjá félaginu í Breiðholtinu . Davíð Snorri hefur náð afar góðum árangri með U17 ára landsliðið og kom liðinu meðal annars í lokakeppni EM 2019 sem fram fór á Írlandi . Þar endaði Ísland í þriðja sæti C-riðils með 3 stig en liðið var í riðli með Ungverjalandi , Portúgal og Rússlandi . Ísland tapaði gegn Portúgal og Ungverjum en eini sigurleikur liðsins kom gegn Rússum . Fylkismenn hafa verið án þjálfara síðan Helgi Sigurðsson hætti með liðið eftir lokaleik tímabilsins gegn KA á Akureyri . Árbæingar horfa til framtíðar og vilja ráða þjálfara sem getur búið til öflugt efstudeildarlið , ásamt því að halda áfram að byggja ofan á gott yngriflokkastarf og þar kemur Davíð Snorri sterkur inn .